Atoq xtzꞌukutej pe nojel,
kin xixkꞌo wi ri Jun ri ndiqꞌalajrisan runoꞌoj ri Dios,
y ri Jun riꞌ kin kꞌo wi rikꞌin ri Dios y kin Dios wi chuqaꞌ.
Rijaꞌ kin kꞌo wi pe jumul rikꞌin ri Dios atoq kꞌajani titzꞌukutej pe nojel.
Y ri Dios chin xubꞌen nojel ri ebꞌanun,
ja rijaꞌ ri xukusaj chin xerubꞌen,
y nojel ri ebꞌanun,
man ta ekꞌo,
si rijaꞌ man ta bꞌanayon kichin.
Rikꞌin rijaꞌ kꞌo wi ri kꞌaslen y ri kꞌaslen riꞌ,
jariꞌ ri ndiyikꞌan kikꞌaslen ri wineq.
Ri luz riꞌ,
ngeruyikꞌaj ri wineq qꞌequꞌ kánima y ri qꞌequꞌ kꞌo pa kánima ri wineq ma xtiker ta xuchup.
Xkꞌojeꞌ chochꞌulew jun achi taqon pe roma ri Dios,
rubꞌiniꞌan Juan.
Ri Juan xpuꞌun chin xuruyaꞌ utzulej rutzijol ri Jun ri taqon pe chin nduyikꞌaj kikꞌaslen ri wineq,
chin tikitaqij ri Jun riꞌ roma ri utzulej rutzijol riꞌ.
Ma ja ta ri Juan ri ndiyikꞌan kikꞌaslen ri wineq.
Rijaꞌ xpuꞌun chin xuruyaꞌ utzulej rutzijol ri ndiyikꞌan kikꞌaslen ri wineq.
Y ri Jun ri qetzij ndiyikꞌan kikꞌaslen ri wineq xuqaqa chochꞌulew.
Kin xuqaqa chochꞌulew,
y ja rijaꞌ ri xkusex roma ri Dios chin xubꞌen ri rochꞌulew,
pero ri wineq ma xketamaj ta achike rijaꞌ.
Chikikajal ri wineq ri erichin rijaꞌ xuqaqa wi,
pero rejeꞌ ma xkikꞌen ta apu ruwech.
Pero ri xekꞌamo apu ruwech y xkitaqij,
xuyaꞌ chake chi kꞌo kiqꞌaꞌ chin ngeꞌok ralkꞌuaꞌl ri Dios.
Y rejeꞌ xeꞌalex chik jumbꞌey,
pero ri alaxik riꞌ ma roma ta kikꞌuan kikikꞌel ri kite-kitataꞌ,
nixta roma kirayibꞌel ri kite-kitataꞌ,
nixta roma keriꞌ xunojij ri aj rochꞌulew kitataꞌ,
xa kin rikꞌin ri Dios pataneq ri kꞌakꞌakꞌ alaxik.
Ri Jun ri ndiqꞌalajrisan runoꞌoj ri Dios xuqaqa chochꞌulew,
xkꞌojeꞌ jun ru-cuerpo achel qa-cuerpo roj wineq y rijaꞌ xkꞌojeꞌ chiqakajal.
Roj xqatzꞌet ri nimalej ruqꞌij ri kin chin wi ri junayon Rukꞌajol ri Tataꞌaj Dios ri nojneq ránima rikꞌin ri qetzij y rikꞌin ri ru-favor ri Dios.
Y ri Juan xuyaꞌ utzulej rutzijol ri Jun riꞌ,
y rikꞌin kaw ruchꞌabꞌel xubꞌij:
Jareꞌ ri Jun nutzijon pe chiwa atoq xinbꞌij:
Ri Jun nduqaqa chuwij más kꞌo ruqꞌij ke chinuwech riyin,
porque rijaꞌ kin xixkꞌo wi atoq kꞌajani kinalex riyin,
xchajeꞌ ri Juan.
Y roma nojneq ránima ri Rukꞌajol ri Dios rikꞌin ri qetzij y ru-favor ri Dios,
santienta favor roqaloꞌon riꞌ yoꞌon pe pa qawiꞌ chuqaꞌ roj.
Keriꞌ ndiqꞌalajin,
porque ri ley pa ruqꞌaꞌ ri Moisés xjach wi chin ndukꞌut rubꞌeyal ri kꞌaslen chiqawech,
y wokami yoꞌon chaqe ri qetzij y ri ru-favor ri Dios,
y ri kꞌamayon pe richin,
ja ri Jesucristo ri Jun taqon pe roma ri Dios chukolik ri rutinamit.
Ma jun wineq tzꞌeteyon richin ri Dios,
xaxe ri junayon Rukꞌajol ri achoq ikꞌin jun ránima rubꞌanun tzꞌeteyon richin,
y ja rijaꞌ ri qꞌalajrisayon chiqawech runoꞌoj ri Tataꞌaj Dios.